69.		Zmluva o oprave a úprave veci (§ 652 a nasl. ObZ)
Objednávateľ: 	Ján Tvrdý, nar. ......................................., bytom 010 01 Žilina, Pekná ul. č. 10
Zhotoviteľ: 	ABC, s.r.o. Hviezdoslavovo nám. č. 4, 010 01 Žilina
uzavreli túto
zmluvu o úprave a oprave veci.
I.
Objednávateľ objednáva u zhotoviteľa opravu a úpravu (vyčistenie) poškodených zlatých náušníc o váhe 21 gramov do 20. 9. 2023.
II.
Zhotoviteľ sa zaväzuje opraviť a súčasne aj upraviť (vyčistiť) vec uvedenú v bode I. tejto zmluvy na svoje nebezpečenstvo riadne a v dohodnutej dobe.
III.
Objednávateľ sa zaväzuje zaplatiť zhotoviteľovi cenu za opravu a úpravu veci uvedenej v bode I. tejto zmluvy podľa cenového predpisu platného u zhotoviteľa v sume 40 eur, z toho suma 35 eur predstavuje cenu opravy zlatých náušníc a suma 5 eur cenu za ich úpravu (vyčistenie). 
Súčasne za zaväzuje vyzdvihnúť si vec najneskôr do jedného mesiaca od uplynutia času, od ktorého sa oprava a úprava veci majú vykonať. V opačnom prípade objednávateľ zaplatí zhotoviteľovi poplatok za uskladnenie podľa všeobecne záväzných predpisov (§ 656 ods. 1 Občianskeho zákonníka).
IV.
Zhotoviteľ zodpovedá za vady, ktoré má vykonaná oprava a úprava veci pri prevzatí objednávateľom, ako aj za vady, ktoré sa vyskytnú po prevzatí veci v záručnej dobe (§ 653 ods. 1 Občianskeho zákonníka), a tiež za vady, ktorých príčinou je chybovosť veci, ktorá sa má opraviť a upraviť, resp. za vady, ktorých príčinou je nevhodnosť pokynov objednávateľa, ak ho zhotoviteľ na chybovosť veci alebo nevhodnosť jeho pokynov neupozornil (§ 653 ods. 2 Občianskeho zákonníka).
V.
Objednávateľ berie na vedomie, že právo zo zodpovednosti za vady (t. j. právo na bezplatné odstránenie vady, zrušenie zmluvy alebo zníženie ceny opravy a úpravy veci je potrebné uplatniť u zhotoviteľa v záručnej dobe, ktorá je trojmesačná (§ 654 ods. 1 Občianskeho zákonníka).
VI.
Účastníci si zmluvu prečítali, jej obsahu porozumeli a na znak súhlasu ju vlastnoručne podpísali.
V Bratislave 20. 8. 2023
					objednávateľ	zhotoviteľ
Poznámka
Špeciálnym druhom zmluvy o dielo je zmluva o oprave a úprave veci, ktorá však nemusí byť uzatvorená písomnou formou. Ak pre tento druh zmluvy nie sú osobitné ustanovenia, platia všeobecné ustanovenia Štvrtej hlavy Občianskeho zákonníka (§ 631 – 643).
Oprava veci je najmä činnosť, ktorou sa odstraňujú najmä vady veci, následky jej poškodenia alebo opotrebenia.
Úprava veci je činnosť, ktorou sa najmä mení povrch veci (čistenie, farbenie a pod.) alebo jej vlastnosti.
Zodpovednosť zhotoviteľa za vady vykonanej opravy alebo úpravy je upravená obdobne ako v zmluve o zhotovení veci na zákazku. Tam, kde sa hovorí o „vadnosti dodaného materiálu objednávateľom“ (§ 645 ods. 2 Občianskeho zákonníka), treba rozumieť „vadnosť veci, ktorá má byť opravená alebo upravená“.
Právo zo zodpovednosti za vady (t. j. právo na bezplatné odstránenie vady, na zrušenie zmluvy, alebo primerané zníženie ceny za opravu alebo úpravu veci) sa musia uplatniť u zhotoviteľa v záručnej dobe, inak zanikajú.
Trojmesačná záručná doba platí len v prípade, ak sa účastníci nedohodli inak, resp. ak z osobitného predpisu nevyplýva iná záručná doba. Pri stavebných prácach je záručná doba je záručná doba 18 mesiacov (§ 654 ods. 1 Občianskeho zákonníka). 
V niektorých prípadoch (ak účelom opravy alebo úpravy je, aby sa vec mohla naďalej po dlhší čas užívať) osobitné predpisy určujú záručnú dobu dlhšiu ako tri mesiace. V takomto prípade je zhotoviteľ povinný vydať objednávateľovi záručný list s vyznačením záručnej doby (§ 654 ods. 2 Občianskeho zákonníka). 
Zákonná úprava umožňuje, aby zhotoviteľ jednostranným vyhlásením poskytol záruku presahujúcu rozsah zákonnej záruky (§ 654 ods. 3 Občianskeho zákonníka).